**Informatīvais ziņojums**

**„Par V prioritāri vakcinējamo personu grupā iekļaujamajiem**

**kritiski svarīgajiem kultūras un mediju**

**nozares pārstāvjiem”**

Informatīvais ziņojums „Par V prioritāri vakcinējamo personu grupā iekļaujamajiem kritiski svarīgajiem kultūras un mediju nozares pārstāvjiem” sagatavots, pamatojoties uz Ministru kabineta 2021.gada 16.februāra sēdes protokollēmuma (prot. Nr.17 3.§) „Informatīvais ziņojums „Par prioritāri vakcinējamām personu grupām”” 4.punktā doto uzdevumu pirms V un VII prioritāri vakcinējamās grupās iekļauto sabiedrības grupu vakcinācijas uzsākšanas nozaru ministrijām nodrošināt atbilstošo organizāciju vai uzņēmumu un profesiju vai amatu sarakstu sagatavošanu un iesniegšanu apstiprināšanai Ministru kabinetā, lai nodrošinātu vakcinācijas pret Covid-19 organizētu norisi V prioritāri vakcinējamo personu grupā iekļaujamajiem kritiski svarīgajiem kultūras un mediju nozares pārstāvjiem.

Lai nodrošinātu kultūras un mediju nozarē kritiski svarīgu un prioritāri vakcinējamu personu grupās iekļaujamo organizāciju vai uzņēmumu un profesiju vai amatu saraksta sagatavošanu, Kultūras ministrijā tika izveidota darba grupa, kas sadarbībā ar kultūras un mediju nozares pārstāvjiem V prioritāri vakcinējamo personu grupā rosina iekļaut:

1. mediju darbības nepārtrauktības nodrošināšanai kritiski svarīgas organizācijas un profesijas;
2. publiskā un privātā sektora kultūras organizācijas un kultūras jomā strādājošas fiziskas personas, kurām ir noslēgti un 2021.gada laika periodā no maija līdz 2021.gada beigām spēkā esoši līgumi par darba pienākumu veikšanu ārvalstīs vai dalību starptautiskos pasākumos.

Sabiedrības informētība ir būtisks elements, lai nodrošinātu veiksmīgu krīzes situācijas pārvarēšanu, tostarp Covid-19 infekcijas radīto pandēmiju. Līdz ar to mediju darbības nepārtrauktība ir sevišķi nozīmīga. Ziņu dienestu darbs un informatīvi analītiskais saturs ir stratēģiski nozīmīgs, lai nodrošinātu sabiedrības informētību. Vienlaikus mediju darbinieki ir pakļauti augstākam inficēšanās riskam, ņemot vērā, ka šīs personas, veicot savus darba pienākumus, saskaras ar lielu skaitu citu cilvēku (piemēram, žurnālisti un citi satura veidošanā iesaistītie), kā arī nevar ievērot distancēšanos un ilgstoši atrodas ciešā kontaktā ar citiem cilvēkiem (piemēram, raidījumu vadītāji, raidījumu ierakstu studiju tehniskie darbinieki).

Mediju darbinieku inficēšanās rada apdraudējumu satura ražošanas nepārtrauktībai, kas savukārt rada risku sabiedrības informētībai. Žurnālistikas profesionālajiem, ētikas un kvalitātes standartiem atbilstošs saturs mazina dezinformācijas izplatību sabiedrībā. Žurnālistikas saturs palīdz iedzīvotājiem pieņemt faktos, nevis baumās vai dezinformācijā balstītus lēmumus, kam Covid-19 pandēmijas apstākļos ir neatsverama nozīme.

No iepriekš minētā secināms, ka mediju darbiniekiem pastāv augstāks inficēšanās risks un uzticama satura pieejamības samazināšanās rezultātā sabiedrība saņems mazāk pārbaudītas un kvalitatīvas informācijas, kam ir nozīme ne vien Covid-19 pandēmijas pārvarēšanā, bet arī demokrātiskas sabiedrības funkcionēšanā.

Līdz ar to, lai nodrošinātu sabiedrības informētību, ir nepieciešams paātrinātā kārtībā pret Covid-19 vakcinēt mediju nozarē nodarbinātos, kā prioritāti nosakot ziņu dienestu darbiniekus, ziņu un informatīvo raidījumu vadītājus, kā arī kritiski svarīgos mediju tehniskos darbiniekus, kas dažādās procesa stadijās ir iesaistīti satura veidošanā un izplatīšanā.

Kultūras ministrija ar Mediju politikas konsultatīvas padomes atbalstu, mediju nozares nevalstisko organizāciju un sabiedrisko mediju iesaisti ir veikusi mediju nozares organizāciju aptaujas. Atbilstoši veiktajām aptaujām konstatēts, ka informatīvajā ziņojumā norādītajās mediju nozares organizācijās ir nodarbināti vairāk kā 2 200 darbinieku. Izvērtējot aptauju rezultātus, ir konstatēts, ka V prioritāri vakcinējamo personu grupā ir iekļaujami 1 177 mediju nozares organizācijām kritiski svarīgie darbinieki: 444 ziņu dienestos nodarbinātie, 148 ziņu un informatīvo raidījumu vadītāji un 310 kritiski svarīgie tehniskie darbinieki, 275 mediju darbības nepārtrauktības nodrošināšanai nepieciešamie darbinieki, kas nav saistīti ar mediju satura veidošanu, bet ir kritiski nozīmīgi mediju nozares organizāciju darbības nodrošināšanai un, veicot savus darba pienākumus, nevar ievērot drošības pasākumus, tādējādi radot paaugstinātus inficēšanās riskus organizācijās.

Jāņem vērā, ka mediju nozares organizāciju aptauja ir veikta par mediju nepārtrauktas darbības nodrošināšanai kritiski nepieciešamajām amata vietām, savukārt nav zināms, vai visiem amatu/profesiju sarakstā iekļautajiem darbiniekiem uz V prioritāri vakcinējamo personu grupā kritiski svarīgo kultūras un mediju nozares pārstāvju vakcinēšanas uzsākšanas brīdi būs nepieciešama vakcīna. Ņemot vērā vakcinācijas pret Covid-19 norisi valstī, pastāv liela varbūtība, ka būs darbinieki, kuri jau būs vakcinējušies. Tāpat nevar izslēgt iespēju par atsevišķu darbinieku atteikumu vakcinēties.

Lai nodrošinātu organizētu mediju nozares organizācijās kritiski svarīgo nodarbināto vakcināciju pret Covid-19, mediju nozares organizācijas, saņemot darbinieku piekrišanu iekļaušanai mediju nozares organizācijas prioritāri vakcinējamo darbinieku sarakstā, sastādīs prioritāri vakcinējamo darbinieku sarakstu (saskaņā ar pielikumu), norādot darbinieka vārdu, uzvārdu, personas kodu, amatu, darba vietu.

Izveidoto sarakstu mediju nozares organizācijas iesniegs Nacionālajā veselības dienestā, par iesniegtajos sarakstos ietverto prioritāri vakcinējamo personu skaitu informējot Kultūras ministriju. Sarakstā iekļautie darbinieki pēc iekļaušanas prioritāri vakcinējamo personu sarakstā izdarīs atzīmi tīmekļvietnē [www.manavakcina.lv](http://www.manavakcina.lv) par savu piederību V prioritāri vakcinējamajai grupai.

Otra prioritāri vakcinējamā grupa ir privātā un publiskā sektora kultūras organizācijas un fiziskas personas, kurām ir līgumos balstītas saistības par uzdevumu veikšanu ārvalstīs, t.sk. lai nodrošinātu Latvijas pārstāvniecību nozīmīgos pasākumos ārvalstīs, vai saistības par darba pienākumu veikšanu ārvalstīs, kas balstīta noslēgtos līgumos, t.sk. ar darba devējiem. Minētās grupas pārstāvjiem laika posmā no 2021.gada maija līdz decembrim ir jādodas ārpus valsts un jāpilda saistībās noteiktus darba uzdevumus, neskatoties uz epidemioloģisko situāciju konkrētajā valstī. Minētā grupa ir pakļauta ceļošanai ar starptautisko, t.sk. sabiedrisko transportu ārvalstīs, uzturēšanās publiskās vietās ārvalstīs un kontaktiem ar ārvalstu pārstāvjiem darbu pienākumu veikšanai. Prognozēts, ka prioritāri vakcinējamo kultūras nozares darbinieku vakcinācijas sarakstā tiks iekļautas 423 personas atbilstoši informatīvajā ziņojumā noteiktajiem kritērijiem un noteiktajai kārtībai. Tā kā pastāv iespēja, ka uz vakcinācijas brīdi V prioritāri vakcinējamo personu grupā mediju nozarē atsevišķas iekļautās personas jau būs saņēmušas vakcīnu, tad kultūras nozares vakcinējamo personu skaits var tikt precizēts.

Kultūras darbinieku inficēšanās rada draudus Latvijas pārstāvju starptautisko saistību izpildei, starptautiskās darbības nepārtrauktībai un Latvijas pārstāvniecībai un klātbūtnei būtiskos starptautiskos pasākumos un procesos, kuriem ir izšķiroša loma Latvijas kultūras eksporta attīstībā, starptautiskās partnerības uzticamībā un Latvijas tēla stiprināšanā.

Prioritāri vakcinējamo sarakstā kultūras pārstāvji tiks ieļauti pēc šādiem kritērijiem:

1. kultūras jomā strādājošas publiskā un privātā sektora juridiskas un fiziskas personas, kuras veic valsts deleģētus un/vai finansētus uzdevumus, kuros ietverti ar starptautisko sadarbību saistīti uzdevumi, un/vai nodrošina Latvijas dalību pasākumos un procesos ārvalstīs profesionālās mākslas, radošo industriju un kultūras mantojuma nozarēs uz noslēgtu līgumu un valsts piešķirta finansējuma pamata, nodrošinot:
2. Latvijas pārstāvniecību starptautiskās biennālēs un grāmatu tirgos;
3. Latvijas pārstāvniecību starptautiskos pasākumos (festivālos, izstādēs, viesizrādēs, koncertos utt.);
4. nozares profesionāļu dalību ar starptautisko sadarbību un radošās darbības atbalstu saistītos projektos un platformās;
5. kultūras jomā strādājošas fiziskas personas (mākslinieki, autori, izpildītāji, producenti u.c.) un kultūras jomā strādājošas publiskā un privātā sektora juridiskās personas, kurām ir noslēgti spēkā esoši līgumi ar ārvalstu partneriem par saistību izpildi (darba pienākumu veikšanu, pakalpojumu sniegšanu, par dalību starptautiskos kultūras jomas pasākumos vai procesos) ārvalstīs.

Pasākumu norises un noslēgto līgumu darbības laikam jāattiecas uz laika periodu no 2021.gada maija līdz decembrim.

Lai nodrošinātu organizētu un iepriekš minētajām prasībām atbilstošu kritiski svarīgo kultūras nozares pārstāvju vakcināciju pret Covid-19, Kultūras ministrija tās tīmekļvietnē izsludinās minētajiem kritērijiem atbilstošo kultūras nozares pārstāvju pieteikšanos iekļaušanai prioritāri vakcinējamo kultūras nozares pārstāvju sarakstā un Ministru kabineta 2020.gada 9.jūnija noteikumu Nr.360 „[Epidemioloģiskās drošības pasākumi Covid-19 infekcijas izplatības ierobežošanai](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)” 62.21  punktā noteiktajā kārtībā organizēs prioritāri vakcinējamo kultūras nozares pārstāvju saraksta sastādīšanu, izvērtējot personu iekļaušanu šajā sarakstā, ņemot vērā līgumā noteiktā darba uzdevuma veikšanas laiku vai starptautiskā pasākuma norises laiku, prioritāri iekļaujot personas, kuru ārvalstīs veicamā darba saturs ir saistīts ar nozīmīgu Latvijas pārstāvniecību ārvalstīs – Latvijas pārstāvniecību starptautiskās biennāles un grāmatu tirgos, Latvijas pārstāvniecību nozīmīgos starptautiskos pasākumos (festivālos, izstādēs, viesizrādēs, koncertos, u.c.), nozares profesionāļu dalību ar starptautisko sadarbību saistītos projektos un sadarbības platformās. Pieteikumi iekļaušanai Kultūras ministrijas sastādītajā prioritāri vakcinējamo kultūras nozares pārstāvju sarakstā tiks izvērtēti iesūtīšanas secībā. Pieteikumu izskatīšana tiks pārtraukta, pieteikumu skaitam sasniedzot pieejamo vakcīnu limitu.

Organizācijas, kuru darbinieki atbilst iepriekš minētajām prasībām, sastādīs un iesniegs Kultūras ministrijā organizācijas prioritāri vakcinējamo darbinieku sarakstu, norādot personas vārdu, uzvārdu, personas kodu, amatu vai profesiju, darba vietu, saņemot šo darbinieku piekrišanu iekļaušanai kultūras organizācijas un Kultūras ministrijas sastādītajā prioritāri vakcinējamo darbinieku sarakstā. Izveidoto sarakstu Kultūras ministrija iesniegs Nacionālajā veselības dienestā. Sarakstā iekļautās personas izdarīs atzīmi tīmekļvietnē [www.manavakcina.lv](http://www.manavakcina.lv) par savu piederību V prioritāri vakcinējamajai grupai.

Fiziskās personas iesniegs Kultūras ministrijā savus pieteikumus iekļaušanai Kultūras ministrijas sastādītajā prioritāri vakcinējamo darbinieku sarakstā, norādot personas vārdu, uzvārdu, personas kodu, amatu vai profesiju, darba vietu, piekrišanu iekļaušanai Kultūras ministrijas sastādītajā prioritāri vakcinējamo darbinieku sarakstā.

Personai, iesniedzot pieteikumu, ir jāpievieno spēkā esoša līguma kopija, kas apliecina iepriekš minēto atbilstības kritēriju izpildi, un pasākuma organizatora izdots apliecinājums, ka pasākums notiks klātienē ārvalstīs.

Organizācijai, iesniedzot prioritāri vakcinējamo darbinieku sarakstu, ir jāpievieno informācija par organizācijas spēkā esošo līgumsaistību atbilstību augstākminētajiem kritērijiem un to izpildes termiņu, pievienojot pamatojošo dokumentāciju.

Kultūras ministrs N.Puntulis

Vīza: Valsts sekretāre D.Vilsone

Smane 67330251

[Iveta.Smane@km.gov.lv](mailto:Iveta.Smane@km.gov.lv)